b'\n_START_ARTICLE_\nTrizoba kukavica\n_START_SECTION_\nIme\n_START_PARAGRAPH_\nKot Orchis tridentata je trizobo kukavico leta 1772 opisal botanik Giovanni Antonio Scopoli in jo tako uvrstil v rod Orchis. Ime je izpeljano iz gr\xc5\xa1\xc4\x8dine \xcf\x8c\xcf\x81\xcf\x87\xce\xb9\xcf\x82 orchis = testisi in tridentata, iz latin\xc5\xa1\xc4\x8dine tri- = tri in dentatus = nazob\xc4\x8dan.\n_START_SECTION_\nRaz\xc5\xa1irjenost\n_START_PARAGRAPH_\nTo je vrsta, ki pripada predvsem sredozemskemu obmo\xc4\x8dju. Raste po suhih travnikih in gorskih travnatih pobo\xc4\x8djih od \xc5\xa0panije in Tur\xc4\x8dije na jugu in severno do Nem\xc4\x8dije in Krima.\n_START_SECTION_\nOpis rastline\n_START_PARAGRAPH_\nTrizoba kukavica je znana po mnogih barvnih odtenkih. Socvetje je gosto in je sprva okrogle, kasneje pa jaj\xc4\x8daste oblike. Cvetovi so lahko svetlo ali temnovijoli\xc4\x8dasti ali ro\xc5\xbenatorde\xc4\x8di, v\xc4\x8dasih so tudi beli. Medena ustna je pikasta, cvetni listi pa imajo obarvane \xc5\xbeile._NEWLINE_Stebelni listi zgoraj tesno obdajajo steblo.\n_START_SECTION_\nSistematika\n_START_PARAGRAPH_\nDoslej so jo pri\xc5\xa1tevali v rod kukavic (Orchis). Po novem molekularnogenetskem raziskovanju bo vrsta pripadala rodu Neotinea. Ker rezultati raziskav \xc5\xa1e niso sprejeti v splo\xc5\xa1ni botaniki, \xc4\x8dlanek zaenkrat uporablja dosedanjo razvrstitev.'